projecte-aina/catalan_government_crawling huggingface dataset:
El programa Empenta, impulsat per ACCIÓ, ESADE i ESADECREAPOLIS, compta enguany amb startups de sectors com les biociències, l'electroquímica, el retail, els esports o l'audiovisual.
10 startups catalanes comencen aquest febrer un programa d'acceleració de nou mesos per impulsar el seu creixement, arribar a mercat i trobar finançament.
Es tracta del programa Empenta impulsat per ACCIÓ –l'agència per a la competitivitat de l'empresa, depenent del Departament d'Empresa i Coneixement- i organitzat per ESADE i ESADECREAPOLIS.
Enguany se celebra la 8a edició del programa, que ha registrat més de 130 sol·licituds d'empreses tecnològiques en fase inicial interessades en accedir-hi.
Des d'aquest mes de febrer i fins a l'octubre, més de quaranta mentors i experts donaran suport gratuït a les startups per ajudar-les a arribar al mercat i a aconseguir finançament.
Entre d'altres, el programa ofereix acompanyament focalitzat en les àrees crítiques del procés de creació d'una empresa com ara la formació de l'equip, la definició del model de negoci i l'obtenció de finançament, a més de la possibilitat de comptar amb una oficina si ho requereixen.
Com a novetat, aquesta edició comptarà amb la col·laboració dels estudiants del màster de finances d'ESADE Busines School, que ajudaran els emprenedors a perfeccionar el seu model financer i de negoci.
Aquestes empreses es dediquen a sectors com ara les biociències, l'electroquímica, el retail, els esports o l'audiovisual.
Des de la primera edició del programa Empenta, l'any 2011, hi han participat 95 startups catalanes, el 86% de les quals continua la seva activitat.
Més de 1.300 startups a Catalunya
Les 10 empreses emergents que participen en aquest programa formen part de les més de 1.300 startups identificades pel directori Barcelona & Catalonia Startup Hub elaborat per ACCIÓ, que a nivell agregat generen prop de 14.000 llocs de treball.
De fet, des d'ACCIO es treballa en tres eixos estratègics per a les empreses emergents: la seva acceleració (en el qual s'emmarquen el ajuts del programa Startup Capital), la connexió internacional amb d'altres ecosistemes avançats i la promoció de Catalunya com a hub internacional de startups.
Enguany se celebra la 8a edició del programa, que ha registrat més de 130 sol·licituds d'empreses tecnològiques en fase inicial interessades en accedir-hi
En el marc del Cluster Booster Track, un dels pilars de la iniciativa THE NEXT SOCIETY, cofinançada per la Comissió Europea, comencen a Catalunya unes jornades de capacitació que se celebraran per tot Europa.
11 clústers del nord d'Àfrica i el Pròxim Orient participen aquesta setmana en unes jornades de capacitació, organitzades per ACCIÓ – l'agència de la Generalitat de Catalunya per a la competitivitat de l'empresa, depenent del Departament d'Empresa i Coneixement-, juntament amb France Clusters, en el marc del Cluster Booster Track, un dels pilars de la iniciativa THE NEXT SOCIETY, cofinançada per la Comissió Europea.
Els clústers catalans que participaran en aquestes jornades són el Clúster de l'energia solar ( Solartys ), el Light Technologies Cluster ( SecPho ), el Catalan Water Partnership ( CWP ), la FEMAC, el Catalonia Gourmet i el Beauty Cluster Barcelona.
Durant aquesta setmana els 11 clústers convidats assistiran a sessions formatives que tractaran sobre àmbits com l'estratègia i la comunicació.
Paral·lelament a aquestes sessions, s'han organitzat visites a clústers catalans com el Catalan Water Partnership (CWP), Solartys o FEMAC i una trobada de networking amb la trentena de clústers catalans a l' Espai Catalonia Clústers, un espai de coworking de 400m 2 impulsat per ACCIÓ l'any 2016.
Les jornades que s'han organitzat aquesta setmana a Barcelona són les primeres que se celebren dins la iniciativa THE NEXT SOCIETY, que durant els propers mesos també s'organitzaran a Piemont (Itàlia), Valònia (Bèlgica) i Provença-Alps-Costa Blava (França).
THE NEXT SOCIETY és una iniciativa liderada per la xarxa ANIMA Investment Network que té com a objectiu incrementar la cooperació entre clústers europeus i del nord d'Àfrica i Pròxim Orient.
A Catalunya, la política de clústers va començar fa 25 anys.
El programa Catalonia Clústers impulsat per la Generalitat a través d'ACCIÓ té com a objectiu la millora de la competitivitat de l'economia catalana mitjançant la promoció de clústers entesos com agrupacions d'empreses i entitats relacionades d'un mateix sector o negoci per compartir recursos, generar sinèrgies i projectar-se internacionalment.
Actualment, 28 clústers estan acreditats per aquest programa, agrupant 2.200 empreses amb una facturació de 74.000 milions d'euros i 309.000 treballadors.
Actualment, el programa Catalonia Clústers acredita 28 clústers, agrupant 2.200 empreses amb una facturació de 74.000 milions d'euros i 309.000 treballadors.
Les noves oficines de la capital catalana, les primeres que obre l'empresa després de la seu central de París, ja compten amb un equip de 40 persones i la previsió és sumar-ne 80 més al 2019.
L' empresa tecnològica francesa papernest ha obert a Barcelona la seva primera seu fora de França des d'on centralitzarà l'expansió de la seva activitat empresarial a l'Estat espanyol.
L'obertura d'aquestes oficines suposarà la creació de 120 llocs de treball fins l'any vinent (l'empresa ja ha contractat 40 persones i preveu sumar-ne 80 més durant el 2019).
Per aquest projecte d'inversió, papernest ha comptat amb el suport d' ACCIÓ –l'agència per a la competitivitat de l'empresa de la Generalitat de Catalunya, depenent del Departament d'Empresa i Coneixement-.
Papernest inaugurarà les noves oficines aquesta tarda a les 18.30h al carrer Nicaragua, 50, de Barcelona.
D'aquesta manera, les oficines de la capital catalana complementaran la seu central de la companyia a París i duran a terme des de tasques de desenvolupament de negoci, el màrqueting o les operacions de papernest a l'Estat espanyol.
L'empresa ofereix un servei digital gratuït que gestiona els tràmits administratius derivats d'una mudança.
Així, centralitza les subscripcions i contractes en àmbits com l'energia, internet, les assegurances o el canvi de correu postal.
L'objectiu de l'empresa és que aquestes noves oficines " siguin una extensió de la seva activitat de França ", segons els fundadors de l'empresa, Philippe de la Chevasnerie i Benoit Fabre, i treballin en la mateixa línia de negoci que les oficines de París.
Per a ells, " Barcelona és la millor ciutat per seguir desenvolupant el nostre negoci a Europa gràcies a la seva dimensió internacional i a la qualitat del seu ecosistema de startups, d'una riquesa difícil de trobar perquè suma professionals molt diferent amb molta experiència en l'àmbit tecnològic ".
" Ens obrim a un nou mercat, amb un nou equip, però compartim el mateix objectiu de simplificar la vida a milions d'europeus ", subratlla Philippe de la Chevasnerie.
L'empresa, amb seu central a París i fundada l'any 2015, compta actualment amb 200 treballadors a França, des d'on dona servei a 200.000 usuaris.
En concret, l'empresa ha rebut el suport de Catalonia Trade & Investment, l'àrea d'atracció d'inversions estrangeres d'ACCIÓ
La consellera d'Empresa i Coneixement, Àngels Chacón, ha inaugurat aquest dijous al matí les noves instal·lacions de 3.000m2, ubicades a Santa Perpètua de Mogoda
La consellera d'Empresa i Coneixement, Àngels Chacón, ha inaugurat aquest dijous el nou centre d'excel·lència i R+D de l'empresa danesa Hempel a Santa Perpètua de Mogoda (Vallès Occidental).
La multinacional, que es dedica a la fabricació i comercialització de pintura, ha invertit 6 milions d'euros en aquestes noves instal·lacions, que han suposat la creació de 30 llocs de treball i que donaran servei a tot el grup a escala internacional.
Per aquest projecte d'inversió, Hempel ha comptat amb el suport d'ACCIÓ –l'agència per a la competitivitat de l'empresa de la Generalitat de Catalunya, depenent del Departament d'Empresa i Coneixement-.
Amb aquest nou centre d'R+D la companyia danesa té l'objectiu de desenvolupar nous revestiments que endarrereixin la propagació del foc.
Les instal·lacions consisteixen en un laboratori de 3.000m 2, àrees de proves i oficines, i comptaran amb un equip de tècnics especialitzats en l'àmbit del foc, científics i enginyers.
Durant l'acte d'inauguració, la consellera Chacón ha assegurat que " la filosofia de Hempel encaixa perfectament amb l'estratègia de la Generalitat: una economia productiva, innovadora, sostenible, integradora i oberta al món: és la que volem potenciar ".
La consellera d'Empresa i Coneixement ha destacat que " malgrat tots els condicionants, tenim claríssim que la voluntat de posicionar-nos a escala internacional i atreure noves inversions és la que ens marca la ruta a seguir ".
A banda de la consellera Chacón, a l'acte també hi han participat l'Executive Vicepresident & Chief Operation Officer de Hempel, Lars Petersson, l'ambaixador de Dinamarca a l'Estat espanyol, Jens Kisling, i el primer tinent d'alcaldia de Santa Perpètua de Mogoda, Joan Alcántara.
Hempel, amb seu central a Kongens Lyngby (Dinamarca), està especialitzada en el desenvolupament de pintures i recobriments per a la protecció d'estructures i edificis dels àmbits industrial, naval i nàutic, els contenidors i la decoració.
La multinacional té una plantilla global de 6.700 treballadors en 80 països, 28 fàbriques i 15 centres d'R+D.
La publicació 'fDi Magazine' atorga l'agència ACCIÓ del Departament d'Empresa i Coneixement el guardó 'Investment Promotion Agency of the Year - Highly commended'.
La publicació 'fDi Magazine' del Financial Times ha reconegut l'estratègia del Govern en la captació d'inversions estrangeres a escala internacional en el marc de la tercera edició dels fDi Strategy Awards D'entre 112 localitzacions d'arreu del món, el grup britànic ha atorgat a l'agència pública ACCIÓ –depenent del Departament d'Empresa i Coneixement- el guardó Investment Promotion Agency of the Year - Highly commended.
En concret, ACCIÓ vehicula la captació d'inversions estrangeres a través de la unitat Catalonia Trade & Investment, creada l'any 1985, que treballa des de la seu de Barcelona i a través de la xarxa de 40 Oficines Exteriors de Comerç i d'Inversions d'ACCIÓ arreu del món.
En aquest sentit, la publicació 'fDi Magazine' ha reconegut diverses iniciatives que segueix l'agència per captar inversions estrangeres, com la 'China Desk' (per captar projectes provinents de la Xina mitjançant de l'oficina d'ACCIÓ a Xangai), el 'Second footprint' (que promou inversions de multinacionals que ja són presents a Europa i busquen reinversions a la regió) o l'estratègia per atreure projectes vinculats a la indústria 4.0.
Des de la Generalitat de Catalunya l'atracció d'inversió estrangera és una prioritat per la creació de riquesa, valor afegit i llocs de treball.
L'objectiu de Catalonia Trade & Investment és facilitar que noves multinacionals inverteixin a Catalunya al mateix temps que les que ja hi són presents duguin a terme ampliacions i reinversions.
Treballa des de la promoció de Catalunya a l'exterior, la preparació conjunta de candidatures per a les empreses per dur a terme les inversions a Catalunya, l'assessorament integral durant tot el procés d'inversió i el seguiment un cop ja s'ha materialitzat.
Actualment hi ha 8.642 empreses estrangeres establertes a Catalunya, segons l'actualització del Directori d'empreses estrangeres que elabora ACCIÓ.
Es tracta d'un creixement del 22% d'empreses en relació al 2016, quan es va actualitzar per darrera vegada.
Aquestes empreses provenen d'Alemanya (13%), França (12%), Estats Units (12%), Itàlia (9%), Països Baixos (8%) i Regne Unit (8%).
Actualment hi ha 8.642 empreses estrangeres establertes a Catalunya
Actualment ja hi ha 81 entitats catalanes que compten amb el segell TECNIO entre grups de recerca, universitats, centres tecnològics, instituts hospitalaris i enginyeries i empreses de base tecnològica.
La Generalitat de Catalunya, a través d'ACCIÓ -l'agència per a la competitivitat de l'empresa, depenent del Departament d'Empresa i Coneixement- ha acreditat 9 noves entitats catalanes amb el segell TECNIO.
Aquesta acreditació té com a objectiu impulsar la transferència tecnològica a Catalunya i identificar les entitats catalanes que ofereixen tecnologia a empreses, especialment pimes, per fer-les més competitives i innovadores.
Els nous agents acreditats són els següents:
Així, en total ja hi ha 81 entitats catalanes acreditades amb el segell TECNIO entre grups de recerca, centres CERCA i del CSIC, universitats, centres tecnològics, instituts hospitalaris i enginyeries i empreses de base tecnològica.
Aquest segell permet que pimes i empreses catalanes puguin saber on dirigir-se en cas de necessitar tecnologia per desenvolupar o millorar nous productes, faciliten l'accés a nous socis i proveïdors estratègics per resoldre reptes tecnològics i els facilita la participació a programes internacionals i locals d'R+D d'innovació.
En aquest sentit, ACCIÓ també va impulsar INNOTEC, una línia d'ajuts adreçada a pimes catalanes que realitzen projectes d'R+D i innovació en col·laboració amb els agents que compten amb el segell TECNIO.
ACCIÓ també va impulsar INNOTEC, una línia d'ajuts adreçada a pimes catalanes que realitzen projectes en col·laboració amb els agents que compten amb el segell TECNIO.
Segons l'empresa, "aquesta zona de Barcelona és el lloc ideal per oferir serveis tecnològics d'alta qualitat per les seves modernes infraestructures i telecomunicacions, però sobretot perquè l'entorn és perfecte per atreure i retenir persones amb talent que puguin participar en els plans de creixement de l'empresa".
L'empresa irlandesa Client Solutions duplica l'espai de les seves oficines a Sant Cugat del Vallès (Vallès Occidental), fet que suposarà la creació d'una quinzena de nous llocs de treball fins al 2019.
La companyia, amb seu a Irlanda, ofereix serveis de consultoria informàtica a empreses dels sectors de la salut, les ciències de la vida, l'enginyeria, la construcció, la manufactura i la distribució, principalment.
L'empresa va obrir les oficines a Catalunya l'any 2012 i actualment compta amb 9 treballadors.
Per aquest projecte d'expansió, l'empresa compta amb el suport de la Generalitat a través d'ACCIÓ –l'agència per a la competitivitat de l'empresa, depenent del Departament d'Empresa i Coneixement-.
Segons Thibault Dartevelle, SAP Division Manager de Client Solutions, " aquesta zona de Barcelona és el lloc ideal per oferir serveis tecnològics d'alta qualitat per les seves modernes infraestructura i telecomunicacions, però sobretot perquè l'entorn és perfecte per atreure i retenir persones amb talent que puguin participar en els plans de creixement de l'empresa ".
Fundada l'any 1994, Client Solutions compta actualment amb 200 consultors a escala internacional i oficines a Dublín, Cork, Breslau i Sant Cugat.
L'empresa va obrir les oficines a Catalunya l'any 2012 i actualment compta amb 9 treballadors
3S'TECH instal·la un dispositiu als cables d'acer que passen per l'interior del formigó per mesurar les càrregues suportades i elements com la temperatura, la humitat o la corrosió amb l'objectiu de controlar el bon estat de l'estructura i evitar accidents.
L'empresa gironina 3S'TECH, una spin-off de la Universitat de Girona (UdG), ha patentat un sistema intel·ligent que controla de manera remota i en temps real l'estat d'edificis.
Es tracta d'un dispositiu sense fils que s'instal·la als cables d'acer que passen per l'interior del formigó i que mesura les carregues suportades per comprovar el bon estat de l'estructura i evitar accidents.
A curt termini el dispositiu també comprovarà elements com la temperatura o la humitat.
L'empresa, de 6 treballadors, ha rebut per aquest projecte el suport d'ACCIÓ –l'agència de la Generalitat de Catalunya per a la competitivitat de l'empresa, depenent del Departament d'Empresa i Coneixement- al llarg de diverses etapes del desenvolupament del sistema.
En concret, la solució de l'empresa gironina s'utilitza en la tècnica de construcció basada en l'anomenat formigó pretesat o posttesat (cables d'acer horitzontals tensats dins del formigó), que permeten la construcció d'estructures minimitzant l'ús de columnes o pilars.
El dispositiu, dissenyat per a habitatges, edificis públics, ponts, túnels o estructures de contenció, pot detectar per exemple si els cables perden tensió o si s'ha filtrat aigua i s'estan rovellant.
El sistema, que actualment es troba en fase pilot, recull les dades de forma continua i s'analitzen en temps real de forma remota i automàtica mitjançant l'ús de diversos algoritmes.
L'objectiu de 3S'TECH, que ha desenvolupat projectes de consultoria en construccions com l'Hospital de Sant Pau, el Monestir de Montserrat o la Catedral de Girona, és evitar accidents.
Per Camil Rubio, un dels socis de 3S'TECH, " hem de poder aplicar la tecnologia existent per controlar de manera remota els edificis i evitar accidents ". "
Busquem aportar valor afegit al nostre client no només a través de l'obtenció de dades, sinó sobretot a partir de la seva interpretació.
L'experiència adquirida durant el procés permet elaborar models predictius fiables aplicables a situacions futures ", subratlla.
3S'TECH va participar a l'edició del 2016 del Programa MAP (Market Assessment Program), una iniciativa conjunta entre ACCIÓ i EADA Business School que impulsa la creació d'start-ups de base tecnològica.
L'empresa va néixer a l'entorn del grup de recerca AMADE (Analysis of Advanced Materials and Structures) de la UdG, que compta amb el segell TECNIO.
A banda, 3S'TECH també ha rebut un ajut de l' SME instrument de la Comissió Europea per treballar en un estudi de mercat i en la preparació d'un pla d'internacionalització.
En aquest sentit, l'empresa també compta amb l'assessorament d'ACCIÓ, node de la xarxa Enterprise Europe Network (EEN) a Catalunya, per accedir als serveis de coaching que ofereix la Comissió Europea a tots els beneficiaris de l'SME Instrument.
3S'TECH va participar a l'edició del 2016 del Programa MAP (Market Assessment Program), una iniciativa conjunta entre ACCIÓ i EADA Business School
Grau, ha presentat aquest dilluns als empresaris de l'Anoia l'estratègia d'especialització intel•ligent RIS3CAT, l'aposta catalana per la indústria i la innovació en el marc de l'estratègia Europa 2020.
Grau, ha presentat aquest dilluns als empresaris de l'Anoia l'estratègia d'especialització intel·ligent RIS3CAT, l'aposta catalana per la indústria i la innovació en el marc de l'estratègia Europa 2020.
Grau ha explicat en quin punt es troba aquesta estratègia davant la Unió Empresarial de l'Anoia a Igualada.
El director general d'Indústria ha assegurat que la indústria és el principal generador d'activitat econòmica de Catalunya i ha manifestat que el "RIS3 és una estratègia de les regions europees per identificar els àmbits industrials més competitius sobre els quals desplegar les fortaleses futures".
Aquests àmbits són l'agroalimentari, el de la química, energia i recursos, els sistemes industrials, el del disseny, el de la mobilitat sostenible, el de la salut i ciències de la vida, i el de les indústries culturals i basades en l'experiència.
D'aquesta manera, Grau, ha explicat que "aquesta nova política industrial que estem desenvolupant té tres grans trets diferencials: orientació sectorial, la coordinació entre departaments de la Generalitat, i el fet que volem que no sigui només una política del Govern sinó de tot el país, a través de la participació d'empreses i agents representatius d'aquests set àmbits".
L'acte ha comptat amb la participació de l'alcalde d'Igualada, Marc Castells; l'alcalde de La Llacuna, Josep Parera; l'alcalde de Castelloli, Joan Serra; l'alcalde de Jorba, Josep Ma.
Palau; i el president de la Unió Empresarial de l'Anoia, Blai Paco.
El director general d'Indústria presenta als empresaris de l'Anoia l'Estratègia Industrial
En el Fòrum hi participen 26 empreses i centres de recerca amb l'objectiu de captar talent universitari.
Pere Torres ha felicitat la iniciativa i ha destacat que "una interacció sana entre les empreses i la universitat és essencial per als països que tenen alts nivells de competitivitat".
Torres ha explicat que aquest divendres tindrà lloc la presentació dels plans d'impuls de l'estratègia industrial de Catalunya, que s'han elaborat tenint en compte l'opinió de les empreses catalanes.
Entre les empreses, ha dit, s'ha detectat una preocupació comú: "tenir talent ben preparat".
"Cal que la universitat s'obri a saber què és essencial per a les empreses", ha dit.
El secretari d'Empresa i Competitivitat, Pere Torres, participa en la inauguració del XVI Fòrum Industrial a Girona
Abans de l'estiu el CTM s'haurà integrat funcionalment i Leitat haurà integrat la major part de la seva activitat.
• Abans de l'estiu el CTM s'haurà integrat funcionalment i Leitat haurà integrat la major part de la seva activitat.
• Eurecat és el nom del centre resultant de la integració dels sis centres tecnològics avançats de Catalunya.
Els centres tecnològics avançats ASCAMM, Barcelona Digital, CETEMMSA i Barcelona Media han signat aquest matí l'escriptura de fusió davant del notari.
Això suposa formalitzar legalment la seva integració sota la denominació Eurecat, un procés que es completarà abans de l'estiu amb la integració funcional del CTM i de la major part de l'activitat de Leitat.
Es tracta d'un nou pas del procés que ha de permetre que Eurecat es converteixi en el gran proveïdor de tecnologia industrial a Catalunya.
L'objectiu és que aquest mes de juny el centre estigui definitivament constituït per potenciar el model de transferència tecnològica, garantint que les pimes catalanes accedeixin a alts nivells d'innovació.
Abans de completar el procés de transició, al patronat del centre hi entraran a formar part 14 empreses catalanes líders i representatives dels 7 àmbits de l'Estratègia d'Especialització Intel·ligent de Catalunya (RIS3CAT).
El procés d'integració dels sis centres tecnològics, membres de TECNIO, està previst a l'Acord per al Diàleg Social Permanent aprovat l'any passat, i garanteix el manteniment del model territorial actual, preservant l'activitat a cada un dels centres on estant ubicats i assegurant la continuïtat dels llocs de treball actuals.
ASCAMM, Barcelona Digital, CETEMMSA i Barcelona Media formalitzen legalment la seva fusió sota la denominació Eurecat